
Raasiku Vallavolikogu
Raasiku Vallavalitsuse arvamus Raasiku Vallavolikogu otsuse eelnõu „Kohaliku omavalitsuse eriplaneeringu ja keskkonnamõju strateegilise hindamise algatamata jätmine Raasiku valla territooriumile tuulepargi rajamiseks“ juurde
Raasiku Vallavolikogu liige Almar Roos (edaspidi algataja) esitas 5.10.2026. a Raasiku Vallavolikogu menetlusse otsuse eelnõu „Kohaliku omavalitsuse eriplaneeringu ja keskkonnamõju strateegilise hindamise algatamata jätmine Raasiku valla territooriumile tuulepargi rajamiseks“ (edaspidi eelnõu). Juhindudes Raasiku valla põhimääruse § 12 lõikest 4 punktist 5 esitab Raasiku Vallavalitsus arvamuse eelpool nimetatud eelnõu kohta. 

Eelnõu tugineb kohaliku omavalitsuse eriplaneeringu (edaspidi KOVEP) algatamata jätmisel planeerimisseaduse (PlanS) § 96 lõikele 2 punktile 3 – KOVEP jäetakse algatamata muul ülekaalukal avalikul huvil põhineval põhjusel.

Eelnõu toob välja järgmised ülekaalukal avalikul huvil põhinevad põhjused:

Väike-konnakotka pesitsusterritooriumi toimimise säilitamine. Raasiku Vallavalitsus nõustub, et tegemist on ülekaalukal avalikul huvil põhineva põhjusega. Väike-konnakotka pesapaigad. Käsitletavas piirkonnas paiknevad Keskkonnaagentuuri Eesti looduse infosüsteemi (edaspidi EELIS) andmetel mitmed väike-konnakotka (Clanga pomarina) püsielupaigad: Mallavere väike-konnakotka püsielupaigad (KLO3002814 ja KLO3003227), Aruvalla väike-konnakotka püsielupaik (KLO3103633) ning Perila väike-konnakotka püsielupaigad (KLO3103310, KLO3003036 ja KLO3103311). Väike-konnakotkas on I kaitsekategooria liik, kelle teadaolevate elupaikade kaitse on looduskaitseseaduse kohaselt riiklikult tagatud. Kõigi nimetatud püsielupaikade puhul on tegemist aastatel 2024–2026 leitud ja asustatud pesadega. Seega on käsitletavas piirkonnas tegemist aktiivsete väike-konnakotka pesitsusterritooriumiga. 

Metsise kaitse. Tuulepargi arendusala vahetus läheduses paikneb Keskkonnaportaali andmetel metsise (Tetrao urogallus) kaitsealuse liigi leiukoht KLO9101725, mille pindala on ligikaudu 237,62 hektarit. Tegemist on kaitsealuse ja häiringute suhtes tundliku linnuliigiga, mistõttu tuleb tuulepargi kavandamisel arvestada nii metsise elupaiga säilimise kui ka võimalike häiringumõjudega. 

Tegelik olukord I kaitsekategooria liikide osas on teadmata, sest uuringud on tegemata. Samuti vajab täpsustamist ja täiendamist I ja II kaitsekategooria liikide püsielupaigad. Seetõttu ei ole teada ka I ja II kaitsekategooria liikide püsielupaikade sh toitumisala toimimise mõju tegelik ulatus. 

Eelnõus viidatud Üle-eestiline maismaalinnustiku analüüs on valminud Kliimaministeeriumi tellimusel 2022. a. Üle-eestilise maismaalinnustiku analüüsi näol on tegemist soovitusliku sisuga dokumendiga, mis ühtlasi juhib tähelepanu sellele, et „Eestis on lindude hukkumist tuuleparkides (nagu ka teisi tuuleparkide mõjusid) uuritud vähe. Puudub ühtne standard nii eeluuringu kui mõjude järelseire läbiviimiseks.“ Dokumendis toodud soovitused käsitletakse eelnõus kui soovitust, millele antakse põhjendamatult suur kaal.
I ja II kaitsekategooria liikide tegelikud püsielukohad sh toitumisalad on vajalik välja selgitada. Vastavalt looduskaitseseaduse § 10 lõikele 3 kuuluvad I kaitsekategooriasse kuuluvate liikide püsielupaigad automaatselt kaitse alla seaduse § 50 lõike 2 kohaselt. I kaitsekategooriasse kuuluvate liikide püsielupaiga leidmisest teavitamine on igamehe kohustus. Samas jäetakse see kohustus tihti täitmata põhjusel, et toob kinnistu omanikule koheselt kaasa oma kinnistu majandamisel piirangud. Seetõttu on vajalik läbi viia kohapõhine maismaalinnustiku või telemeetria analüüs, et saada vajalikud argumendid väike-konnakotka pesitsusterritooriumite sh toitumisalade toimimise säilitamiseks.

Perila põldude vaatekoridori säilitamine. Üldplaneeringu punkt 4.6 kaitseb Perila põldude vaateid. Tuulegeneraatorid võivad olla visuaalselt domineeriva objekti näide. Samas toob viidatud üldplaneeringu punkt välja, et „Põhjendatud juhul ja tungiva vajaduse korral peab objekti rajamiseks koostama detailplaneeringu, mille raames tuleb teostada analüüs objekti sobivuse kohta antud piirkonda.“ Tegemist on olukorraga, mis eeldab analüüsi objekti sobivuse või mittesobivuse kohta, mida eelnõus momendil pole. Arvestades Riigi Metsamajandamise Keskuse majandustegevust ja eraõiguslikel kinnistutel ehitustegevust on vaja olemasoleva vaatekoridori väärtust uuesti hinnata. 

Rohevõrgustiku ja kohaliku looduskeskkonna säilitamine. Eelnõu punktis 7 kinnistutel on olemas osaline kattuvus rohevõrgustikuga. Eelnõus puudub rohevõrgustiku toimimise analüüs, kas tegevus säilitab rohevõrgustiku ökoloogilise toimivuse ja sidususe.

Väärtuslik põllumajandusmaa. Väärtusliku põllumajandusmaaga kattuvad üksnes T3 ja T5 kinnisasjade osad. Volikogu on hinnanud, kuidas nimetatud kattuvus piirab elektrituulikute paigutamist. Olemasoleva ruumiinfo põhjal on võimalik tuuliku võimalikku asukohta T3 ja T5 kinnisasja piires nihutada selliselt, et väärtuslikku põllumajandusmaad ei kasutata. Raasiku Vallavalitsus nõustub volikogu hinnanguga väärtusliku põllumajandusmaa osas.

Elamuõiguslike kinnistute puhverala. Eestis ei ole õigusaktiga kehtestatud üldist minimaalset elektrituuliku ja eluhoone vahekaugust. Ka Raasiku valla üldplaneering ei ole kehtestanud eluhoonete ja elektrituulikute vahelist minimaalset kaugust. Tuulikute lubatav kaugus eluhoonetest sõltub muu hulgas müra, varjutuse ja muude häiringute hindamisest, mille täpseks väljaselgitamiseks on vajalik viia läbi KOV EP ja KSH menetlus. 
Vallavolikogu kogus rahvaalgatusega "Ei tuuleparkidele Raasiku vallas" Pikavere, Mallavere, Härma, Perila, Kiviloo ja Rätla küla elanuikelt 294 allkirja. Vallavalitsuse kontrolli tulemusel selgus, et neist 246 allkirja andsid Raasiku valla elanikud (sh 6 16-18 aastast) või kinnisasja omanikud, kelle elukoht või omand asub valdavalt planeeringualal või selle vahetus mõjualas. Volikogu on arvestanud, et elamute 1,5 km puhveralad hõlmavad liigikaitselisest mõjualast välja jäävast 450 km² suurusest alast ligikaudu 365 km². Seetõttu jääb huvitatud isikule ligi 3000 km² suurusest planeeringualast tuuleenergeetika arendamiseks alles vaid umbes 85 km². Viimati nimetatud ala osas tuleks siiski algatada KOV EP koos KSH-ga. 
Juhindudes haldusmenetluse seaduse § 40 lõike 2 kohaselt tuleb enne menetlusosalise suhtes sellise toimingu sooritamist, mis võib kahjustada tema õigusi, anda talle võimaluse arvamuse ja vastuväidete esitamiseks. Planeerimismenetluses peetakse mõistlikuks tähtajaks kirjalike vastuväidete esitamiseks 14 kalendripäeva. Vindr Baltic OÜ-le edastati volikogu esialgne eelnõu tutvumiseks 6.10.2026. a ning 09.10.2026. a juba täpsustatud eelnõu. Vastamise tähtaeg on 23.10.2026. a.
Raasiku Vallavalitsus eelistab arvamuses toodud ülekaalukal avalikul huvil põhinevat põhjuste tõendamist eriplaneeringu menetluses. Algatamine ei anna arendajale ehitusõigust ega taga planeeringu kehtestamist. Uuringute tulemus võib olla ka see, et sobivat lahendust ei leita ning menetlus tuleb lõpetada. Meie hinnangul võimaldaks eriplaneeringu ja keskkonnamõju strateegilise hindamise menetlus saada selgemad vastused sellele, kas ja millistel tingimustel on tuuleenergia arendamine selles piirkonnas üldse võimalik ning uuringute tegemine võib lõpetada kogu protsessi tervikuna. 

